钦定古今图书集成/明伦汇编/氏族典/第082卷 > 吴涣
## 钦定古今图书集成/明伦汇编/氏族典/第082卷 > 吴涣

按《吴江县志》：“涣，字文叔，刑部尚书洪曾孙也。万历丙
辰进士，选海宁知县，调仁和。丁母忧，起补任内黄。举
卓异，行取入都。会阉党曹钦程诬劾周宗建，以焕同
乡，且代令。仁和疑有私，降三级。怀宗立，起为四川道
监察御史。上疏论太监崔文昇及曹钦程等，又言劾
死诸臣如杨涟、周宗建、周顺昌等，宜夺诸奸恩荫，以”
旌忠直。诏毁《三朝要典》，词臣孙之獬固争，涣上章驳
正之，前后言皆施行。时以灾异求直言，涣上言三，大
要曰：“击奸宜断，进贤宜先，择相宜慎。”寻巡按陕西，陈
安民弭盗八款。复命督军饷，疏请白粮分载漕艘，免
民运之苦。病请假归，转湖广参政，以病不赴，卒。